Tisztelt Hölgyeim és Uraim, tisztelt Ünneplő közösség!

Augusztus 20-a az államalapítás, államalapító Szent István király ünnepe, az a nap, amikor őseink és nagyjaink előtt fejet hajtva azt ünnepeljük, hogy magyarok vagyunk, magyarok maradtunk, MI MAGYAROK EGY NEMZET VAGYUNK.

Nem volt könnyű mindig magyarnak lenni, a vérzivataros századokban sok vereség ért bennünket, és az összetartás sem mindig sikerült, de felálltunk a veszteségekből, és visszatérvén a gyökerekhez, az összetartó erőket is mindig sikerült megtalálni.

Hogy mi segíthetett ebben az elődeinknek, és mi segít nekünk ma?

Segít az emlékezés, de nem az a híres „sírva vigadós”, hanem a nagyokra való emlékezés. Meg kell találnunk azokat a pontokat, azokat a fogódzókat és azokat a kiemelkedő személyiségeket, akikre felnézve emelt fővel, büszkén mondhatjuk, magyarok vagyunk. István király a legelső ezek közül, aki kemény kézzel, határozottan, de fiához írt intelmei szerint szelíden elérte, hogy gyökeret vertünk, hozzá olyan erős gyökeret, hogy sikerült megmaradnunk és nyomot hagynunk Európán és az egész világon is.

Szent István fiához írt szavaiban arra inti fiát, hogy legyen irgalmas, alázatos, mértékletes, becsületes és szelíd, ugyanakkor erős, nehogy a balsors letaszítsa.

A balsors, ahogy Himnuszunk is mondja, sokszor megtépte népünket, de István után ott voltak még azok a hősök: Dózsa, Rákóczi, Zrínyi, Kossuth és Széchenyi, akik tudtak, akartak és bizonyítottak. Ha el is bukott egy-egy ügy, a „magyar név méltó lett régi nagy híréhez.”

Hogyan tudunk tehát méltóak lenni a nagy hírünkhöz?

A történelem nagyjaira való visszatekintés mellett az lehet a második kapaszkodó illetve segítség a magyarság megerősítésében, ha felelősen őrizzük elődeinktől kapott értékeinket, és hiszünk azok szilárdságában. Hiszünk a megújulásban és hiszünk önmagunkban, hiszünk abban, hogy méltók vagyunk az őseinkhez és a jelenünkhöz is.

Ez a kicsi nép oly sokszor megmutatta már a világnak, hogy a hit és az elszántság mire képes, gondoljunk csak Nándorfehérvárra: a mai napig azért szól a harang délben, mert mi akkor legyőztük a törököt; gondoljunk a szabadságharcainkra, amikor nálunk sokkal nagyobb erők ellen összefogtunk, és ha akkor nem is azonnal, de később mindig kivívtuk a szabadságunkat.

Mi segít még, hogy egynek és magyarnak érezzük magunkat? Ady szerint csodák kellenek:

 „Új szelek nyögetik az ős, magyar fákat,

Várjuk már, várjuk az új magyar csodákat.”

Amikor együtt elénekeljük a himnuszt, különösen, amikor felemelő, győztes pillanatokban énekeljük a himnuszt, ott alakul a csoda.

Az OLIMPIÁN erre sokszorosan sor került. Ismét csodálatos sikerekkel gazdagítottak minket a sportolóink; Tegnapelőtt Magyarország sportolói megszerezték az olimpiák 120 éves történetében 175. aranyérmünket, amelyet ma magyar idő szerint ¾ 3-kor a női kajak négyes még egy további aranyéremmel megtoldott, 176-ra növelve ezzel legfényesebb olimpiai érmeink számát. A sport olyan csodákat művel, olyan tényező, ami segít megerősíteni a nemzettudatunkat. A labdarúgó EB idején magyar zászlót lengető tömegek állították meg a körúti forgalmat és a villamosokat, összeölelkezett a diák a nyugdíjassal és az üzletember a trafikossal, mindegy volt, hogy ki állt ott mellettünk, magyar volt ő is. Nem volt türelmetlenkedés, nem volt veszekedés, csak BÜSZKE MAGYAR.

A mai világban, nem fegyverekkel vívjuk ki a győzelmet, szerzünk előnyöket, hanem a sikereinkkel; az eszünknek, szívünknek és helytállásunknak köszönhetően nyugtázzák mások, hogy hát igen, ezek a magyarok, tudnak valamit.

A cél - úgy gondolom - hasonló más területeken is: elérni olyan sikereket a tudomány, a művészetek, a gazdaság területén, hogy a világ elismerően bólintson, mi pedig együtt érezzük, hogy ezt mi magyarok tettük.

A nagy ünnepekre készülve, rendszerint elgondolkozom, hogy vajon mi újat lehet mondani a korábbi években elhangzottakhoz képest. Hiszen a történelmi esemény, amit ünneplünk, ugyanaz, semmit sem változik. Mégis, az adott kor kontextusában az üzenet lehet más és más. Gondoljunk csak a bibliára, amely kétezer éves változatlanságával egyúttal a lehető legaktuálisabb üzenetet közvetíti annak az embernek, aki éppen olvassa.

Európa népei olyan kihívásokkal találkoznak napjainkban, amelyre korábban nem volt példa. Éppen ezért nehéz megtalálni a megfelelő válaszokat, mert nincsenek bevált gyakorlatok, nincsenek korábbi minták a problémák kezelésére. De ott vannak az értékeink, és ott vannak hőseink és géniuszaink, akikre ma is hallgathatunk, akiknek példáját követhetjük. Tegyük fel magunknak a kérdést, mit üzen számunkra a mai, aktuális helyzetben Szent István Király öröksége. Mit tenne ő ma, mire intené a magyarokat.

Hiszem, hogy Európa jelentős változások előtt áll. Nem szabad, hogy cserben hagyjon a veszélyérzetünk. Mint ahogy a globális felmelegedéssel kapcsolatban sokan évtizedeken keresztül próbálták altatni a világ figyelmét és veszélyérzetét, sokan ugyanezt teszik ma a bevándorlással kapcsolatban Európában. Az igazság pillanata azonban mindig eljön, amikor nem lehet tovább elkendőzni a tényeket. Felelősek vagyunk azért, hogy megvédjük értékeinket, megőrizzük magyarságunkat, megtartsuk Magyarországot a magyaroknak. Számomra a mai ünnep aktuális üzenete, hogy összefogásra, és cselekvésre van szükség. A legnagyobb ellenségünk a közöny, az érdektelenség, a divatos „érték-semlegesség”. Szent István Király országa, Mária országa ennél sokkal többre hivatott. Tegyük meg azt, ami ma tőlünk elvárható, hogy legyen jövője Magyarországnak, a magyaroknak, legyen jövője a keresztény Európának.

Ady Endre Fölszállott a páva című versében így fogalmazott:

„Másképpen lesz holnap, másképpen lesz végre,

Új arcok, új szemek kacagnak az égre.”

Ehhez kell hozzátennünk a magunk részét, itt Szentendrén, Magyarországon, a Kárpát-medencében. Hűnek maradni az értékeinkhez, dolgozni a máért, a holnapért, a nemzet jólétéért.

István Király nagysága előtt fejet hajtva, a SZÓZAT-tal szólva ismét:

„A magyar név megint szép lesz,

méltó régi nagy híréhez.”

Köszönöm a figyelmet.